SCN บุ๊กโรงไฟฟ้า “มินบู” ต่อเนื่อง เร่งก่อสร้างครบ 4 เฟสปี 65 หนุนรายได้ 1.4 พันลบ.
SCN บุ๊กโรงไฟฟ้า “มินบู” ต่อเนื่อง เดินหน้าลุยเฟส 2 เต็มสูบ พร้อมเร่งก่อสร้างครบ 4 เฟสภายในปี 65 คาดหนุนรายได้เพิ่ม 1.4 พันลบ.
SCN บุ๊กโรงไฟฟ้า “มินบู” ต่อเนื่อง เดินหน้าลุยเฟส 2 เต็มสูบ พร้อมเร่งก่อสร้างครบ 4 เฟสภายในปี 65 คาดหนุนรายได้เพิ่ม 1.4 พันลบ.
15 มิ.ย. 2564

ดร.ฤทธี กิจพิพิธ ประธานเจ้าหน้าที่บริหาร บริษัท สแกน อินเตอร์ จำกัด (มหาชน) หรือ SCN ผู้นำด้านธุรกิจพลังงาน พลังงานหมุนเวียน และยานยนต์ที่ใช้พลังงานทางเลือก อัพเดตถึงผลงานจากโครงการชื่อดัง “โรงไฟฟ้าพลังงานแสงอาทิตย์มินบู” จากประเทศเมียนมาร์ โดยในช่วงครึ่งปีแรก 2564 โครงการจำหน่ายไฟฟ้าให้กับภาครัฐได้อย่างต่อเนื่องนับตั้งแต่เกิดการเปลี่ยนแปลงทางการเมืองหรือรัฐประหารเมื่อวันที่ 1 กุมภาพันธ์ 2564 จนถึงปัจจุบัน ซึ่งเป็นการดำเนินกำลังการผลิตติดตั้งในเฟสที่ 1 จำนวน 50 เมกะวัตต์
พร้อมกันนี้ บริษัท SCN รวมถึงกลุ่มผู้ถือหุ้นของโครงการต่างได้รับการชำระค่าไฟอย่างต่อเนื่องมาโดยตลอด คือเมื่อวันที่ 1 ก.พ. , 22 มี.ค. , 12 เม.ย. และล่าสุด 25 พ.ค. โดยตั้งแต่ต้นปีจนถึงปัจจุบัน บริษัท กรีนเอิร์ธ พาวเวอร์ (ไทยแลนด์) จำกัด รับรู้รายได้จากการจำหน่ายไฟฟ้าโครงการมินบูมาแล้วกว่า 4.3 ล้านดอลลาร์สหรัฐ หรือราว 133.73 ล้านบาท
ทั้งนี้จากสถานการณ์โควิดภายในประเทศเมียนมาร์คลี่คลายลง ทางบริษัทมีการปรับแผนเร่งดำเนินการก่อสร้างโครงการโรงไฟฟ้ามินบูเฟสที่ 2 อย่างเต็มสูบ ในขณะเดียวกันสำหรับเฟสที่ 3 และ 4 ยังคงมีการดำเนินการก่อสร้างตามแผนที่วางไว้ ซึ่งหาก COD ครบทั้ง 4 เฟสในปี 2565  จะทำให้รับรู้รายได้เพิ่มขึ้นเป็น 45 ล้านดอลลาร์สหรัฐ หรือราว 1,400 ล้านบาท
โดยเป็นที่ทราบกันดีว่าประเทศเมียนมาร์ยังมีความต้องการใช้ไฟสูงมากขึ้น แม้มีเรื่องของการเมืองเข้ามาเป็นประเด็นให้ทั่วโลกสนใจ แต่การพัฒนาด้านต่างๆภายในประเทศเมียนมาร์ก็ยังคงเดินหน้าต่อ ความต้องการใช้ไฟฟ้าซึ่งเป็นปัจจัยหลักในการพัฒนาจึงเพิ่มขึ้น ทำให้มั่นใจได้ว่าโรงไฟฟ้ามินบูนั้น จะไม่ได้รับผลกระทบจากประเด็นทางการเมือง